白居易
阴山道
阴山道，
阴山道，
纥逻敦肥水泉好。
每至戎人送马时，
道旁千里无纤草。
草尽泉枯马病羸，
飞龙但印骨与皮。
五十匹缣易一匹，
缣去马来无了日。
养无所用去非宜，
每岁死伤十六七。
缣丝不足女工苦，
疏织短截充匹数。
藕丝蛛网三丈余，
回鹘诉称无用处。
咸安公主号可敦，
远为可汗频奏论。
元和二年下新敕，
内出金帛酬马直。
仍诏江淮马价缣，
从此不令疏短织。
合罗将军呼万岁，
捧授金银与缣彩。
谁知黠虏启贪心，
明年马多来一倍。
缣渐好，
马渐多。
阴山虏，
奈尔何。